بوائز لو

بوائز لو( جسے اس کے مخفف بی ایل ( کے نام سے بھی جانا جاتا ہے، جاپان میں شروع ہونے والی فکشن میڈیا کی ایک قسم(genre)ہے۔ اس میں مرد کرداروں کے درمیان ہم جنس پرستانہ تعلقات کو دکھایا جاتا ہے ۔ یہ قسم عام طور پر خواتین کے لیے خواتین کی طرف سے تخلیق کی جاتی ہے، جو اسے ہم جنس پرست مردوں کے لیے بنائی گئی اسی طرح کی میڈیا سے ممتاز کرتی ہے۔ تاہم، بی ایل مرد سامعین کو بھی اپنی طرف متوجہ کرتا ہے اور اسے مرد تخلیق کار بھی تیار کر سکتے ہیں۔ بی ایل مختلف قسم کے میڈیا پر محیط ہے، جس میں مانگا، اینیمے، ڈراما سی ڈیز، ناول، ویڈیو گیمز، ٹیلی ویژن سیریز، فلمیں اورفین فکشن( مداحوں کی تخلیقات )شامل ہیں۔

اگرچہ جاپانی میڈیا میں ہم جنس پرستی کی تصویرکشی کی تاریخ قدیم زمانے سے موجود ہے، مگر جدید بی ایل (Boys' Love) کا آغاز 1970 کی دہائی میں ہوا، جب مردوں کے درمیان رومانوی تعلقات پر مبنی مانگا سامنے آئیں اور شوجو مانگا (لڑکیوں کے لیے کامکس) کی ایک نئی ذیلی صنف(genre) کی شکل اختیار کی۔ اس صنف (genre)کے لیے کئی اصطلاحات استعمال کی جاتی تھیں، جن میں شونین-آئی (少年愛؛ لفظی معنی: "لڑکے کی محبت")، تانبی (耽美؛ لفظی معنی: "فنی ذوق") اور جون (ジュネ) شامل ہیں۔ یاوئی (/ˈjaʊi/; جاپانی: やおい) کی اصطلاح 1970 کی دہائی کے آخر اور 1980 کی دہائی کے اوائل میں دوجینشی (خود شائع شدہ کام) کی ثقافت کے تناظر میں سامنے آئی۔ یہ "یاما ناشی، اوچی ناشی، اِیمی ناشی" (جس کا مطلب ہے: "کوئی عروج نہیں، کوئی مقصد نہیں، کوئی معنی نہیں") کا مخفف تھا اور اسے مزاحیہ انداز میں ایسے شوقیہ مداحوں کے کام کے لیے استعمال کیا جاتا تھا جو کہانی اور کرداروں کی نشو و نما کو نظر انداز کرتے ہوئے صرف جنسی تعلقات پر توجہ دیتے تھے اور اکثر مشہور سیریز کے مرد کرداروں کو جنسی مناظر میں دکھا کر مرکزی دھارے کے مانگا اور اینیمے کا مذاق اڑاتے تھے۔ بعد ازاں، 1990 کی دہائی میں جاپانی پبلیکیشنز نے "بوائز لو" کی اصطلاح کو خواتین کے لیے تیار کردہ مرد-مرد رومانوی میڈیا کے لیے ایک جامع اصطلاح کے طور پر اپنا لیا۔

بوائز لو (BL) سے وابستہ تصورات اور موضوعات میں خوبصورت، زنانہ پن کے حامل مرد (جنہیں بیشونن کہا جاتا ہے)، خواتین کرداروں کی کم ہوتی اہمیت، ایسی کہانیاں جو ہم جنسی تعلقات (homosociality) پر زور دیتی ہیں اور سماجی-ثقافتی ہوموفوبیا (homophobia) کو نظر انداز کرتی ہیں اور عصمت دری کے مناظر شامل ہو سکتے ہیں۔ بی ایل کی ایک نمایاں خصوصیت کرداروں کو ان کے کرداروں کے مطابق جوڑوں میں تقسیم کرنے کا رواج ہے۔ یہ کردار سیمے (seme) اور اوکے (uke) کہلاتے ہیں: سیمے (Seme)(top) جنسی طور پر غالب یا فعال کردار جو تعاقب کرتا ہے۔ اوکے (Uke)(bottom) جنسی طور پر مغلوب یا غیر فعال کردار جس کا تعاقب کیا جاتا ہے۔ بی ایل کی دنیا بھر میں ایک مضبوط موجودگی ہے، جو 1990 کی دہائی سے بین الاقوامی لائسنسنگ اور تقسیم اور آن لائن بی ایل شائقین کی طرف سے غیر قانونی طور پر کاموں کی گردش کے ذریعے پھیلی ہے۔ بی ایل کام، ثقافت اور مداحوں کی برادری پر دنیا بھر کے اسکالرز اور صحافیوں نے مطالعہ اور بحث کی ہے۔

زمرہ:اصطلاحات ایل جی بی ٹی کیو
زمرہ:مقالے جن میں جاپانی زبان کا متن ہے